આ પ્રકારના પૅમ્ફ્લેટ અને બોર્ડ લાગ્યાં પછી ચાર દિવસ સુધી BMCની એક વૅન આ વિસ્તારોમાં આવીને ઊભી રહી જતી હતી જેમાં ભાગ્યે જ કોઈ અતિક્રમણ વિભાગનો અધિકારી હાજર રહેતો હતો, પરંતુ છૂટાછવાયા ફેરિયાઓ સિવાય બધા જ ફેરિયાઓ તેમનો ધંધો બંધ કરીને નારાજ થઈને બેઠા હતા. આ ફેરિયાઓએ મિડ-ડે LOCALને કહ્યું હતું કે ‘અમને મળેલી સૂચનાઓને આધારે અમે અમારી રોજીરોટી બંધ કરીને બેઠા છીએ, પરંતુ એક પણ સૂચનાનું સો ટકા અમલીકરણ થતું નથી. અમને એ પણ ખબર નથી કે અમારે અમારા આધાર કાર્ડ અને માહિતી કોને સબમિટ કરવાની. બીજું, કાયદાકીય રીતે અમારે કોઈ પણ માહિતી BMCને આપવાની હોય, નહીં કે કોઈ વ્યક્તિઓને. આમ છતાં, અમારા ધંધા બચાવવા માટે અમે જાગરૂક નાગરિકોની ટીમને સાથ-સહકાર આપવા તૈયાર છીએ, પરંતુ અમારા વિસ્તારમાં નવા આવેલા ફેરિયાઓની માહિતી આપીને અમે દુશ્મની કરવા માગતા નથી. બીજી માર્ચે અમારા વિસ્તારમાં આ મુદ્દે જ બે મહિલા-ફેરિયાઓ વચ્ચે ઝઘડો થયો હતો જેનું પરિણામ અમે ભોગવી રહ્યા છીએ. એ દિવસથી BMCની વૅન આવીને અમને ધંધો કરવા દેતી નથી. શનિ-રવિમાં એ વૅન આવતી નથી ત્યારે અમે ધંધો કરીએ છીએ.’